Det var formentlig kvælning, der var årsag til, at en 45-årig mand mistede livet i en lejlighed i Aalborg 30. april sidste år. Det kom frem, da retsmedicinernes rapport fredag blev fremlagt i Retten i Aalborg. Her sidder et kærestepar på anklagebænken. De er tiltalt for at have dræbt den 45-årige mand efter flere timers mishandling, hvor de blandt andet har sprøjtet WC-rens og brintoverilte ind i offerets krop. Udover injektionerne blev han også tildelt flere knivstik og fik adskillige slag med en hammer i hovedet og på kroppen, inden han døde. Den 22-årige og 36-årige skulle desuden med vold have tvunget offeret til at overføre 10.000 kroner til den 22-åriges konto. Kæresteparret - en 36-årig mand og en 22-årig kvinde - nægter sig skyldige i drab. Afdød var 'sugardaddy', siger tiltalte Den tiltalte kvinde fortalte i retten, at hun havde lært afdøde at kende på datingsiden boyfriend.dk. I dag er den tiltalte juridisk set en kvinde, men da hun lærte offeret at kende for fire år siden, var hun en mand. Den 22-årige kvinde forklarede, at afdøde var 'sugardaddy' for hende. Det betyder, at hun modtog gaver, penge, og oplevelser, og han fik selskab, sex og nærvær. Denne forklaring satte anklager Mette Bendix fra Nordjyllands Politi spørgsmålstegn ved. - Opfattede han det som, at det var betaling for sex?, spurgte anklageren den 22-årige. - Nej, det gjorde han nok ikke. Han følte nok bare, at han tog sig lidt af mig, svarede den tiltalte. Afbrudt forhold førte til stalking Den 22-årige kvinde fortalte i retten, at forholdet til den afdøde stoppede brat i sommeren 2018, fordi hun selv fik en anden kæreste. Ifølge den 22-årige kvinde begyndte afdøde at stalke hende i denne periode. Hun fortæller, at han mente, at hun skyldte ham penge. Hun mener selv, at det skyldtes, at han var jaloux over hendes nye parforhold. Ifølge kvinden stoppede afdøde med at forfølge hende i begyndelsen af 2019, fordi hendes forældre betalte afdøde en sum penge. Drabet er ifølge anklageskriftet sket i en lejlighed på Ørstedsvej i Aalborg 30. april sidste år mellem klokken 14.00 og 21.15. Kvinden forklarede fredag i retten, at det var hendes kæreste - den 36-årige mand - der havde fået det 45-årige offer til at møde frem på adressen. Ifølge kvinden stod hendes kæreste bag døren i entreen med en kniv i hånden og bad hende om at lukke den 45-årige mand ind. Hun åbnede døren, og den 45-årige kom ind, hvor han blev overfaldet af den 36-årige. Den 22-årige kvinde havde fortalt sin kæreste, at afdøde på et tidspunkt ved to lejligheder havde udsat hende for overgreb. Det var formentlig derfor, den 36-årige ønskede at hævne sig på den 45-årige mand. Det kom frem under afhøringen, at det var den 22-årige kvinde, der stod bag de mange injektioner med WC-rens og brintoverilte. Hun fortalte i retten, at den 36-årige kvalte den 45-årige med et bælte indtil døden indtraf. - Det var dumt Ifølge kvindens forklaring flyttede parret liget fra sengen i soveværelset til stuegulvet og dækkede det til med sorte affaldssække. Parret kørte i fællesskab offerets bil væk fra adressen. Kvinden fortalte i retten, at de havde købt redskaber, som skulle bruges til at grave liget ned, men så langt nåede de aldrig. Den 36-årige var i panik og ville væk, og derfor kørte de til Padborg, hvor de blev anholdt på en kro 3. maj sidste år. Først to dage efter drabet, 2. maj, blev den 45-årige mand fundet død i lejligheden, efter han i nogle dage havde været meldt savnet af familien. Kæresteparret blev sigtet og varetægtsfængslet efter anholdelsen 3. maj. Efter anholdelsen blev parret adskilt. Den 36-årige kom til arresten i Frederikshavn, mens den 22-årige blev anbragt i arresten i Aalborg. Fra hver sin arrest skrev de breve til hinanden. Anklager Mette Bendix læste ved fredagens retsmøde udvalgte passager op fra nogle af brevene. - Det var dumt, og jeg ville ønske, jeg ikke havde inviteret ham. Det var noget lort, at det løb af skinnerne. Jeg gjorde det af kærlighed for dig. Det var dumt at invitere ham over, men det var aldrig min intention, at det gik sådan, skrev den 36-årige til den 22-årige fra arresten. Der er afsat seks dage til retssagen, og der ventes at falde dom 25. august.

Opsummering:
En 45-årig mand blev 30. april sidste år dræbt i en lejlighed på Ørstedsvej i Aalborg. Nu er en 22-årig kvinde og en 36-årig mand tiltalt for drabet.